6 Mo thapelong ya gagwe ya sekao, Jesu o ne a re ruta go rapela, e seng go rapelela go nna le madi mme gore re rapelele dilo tse re di tlhokang letsatsi le letsatsi, “senkgwe sa rona sa letsatsi leno.” O ne a bolelela bareetsi ba gagwe jaana a sa potapote: “Tlogelang go ipolokela matlotlo mo lefatsheng . . . Go na le moo, ipolokeleng matlotlo kwa legodimong.” (Math. 6:9, 11, 19, 20) Re ka tlhomamisega gore Jehofa o tla re segofatsa jaaka a solofeditse. Masego a Modimo ga se tsholofetso fela e e se nang bokao; ke kgato e a tla e tsayang go re naya se re se tlhokang tota. Ee ruri, tsela e le nngwe fela ya gore re nne le boitumelo le pabalesego ya mmatota ke go ikanya Rraarona yo o amegang ka rona, go na le gore re ikanye madi.—Bala Mathaio 6:24, 25, 31-34.